CELEX: 62009TN0472
Language: el
Date: 2009-11-30 00:00:00
Title: Υπόθεση Τ-472/09: Προσφυγή της 30ής Νοεμβρίου 2009 — SP κατά Επιτροπής

30.1.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/63
            
         Προσφυγή της 30ής Νοεμβρίου 2009 — SP κατά Επιτροπής
   (Υπόθεση Τ-472/09)
   2010/C 24/112
   Γλώσσα διαδικασίας: η ιταλική
   
      Διάδικοι
   
   
      Προσφεύγουσα: SP SpA (Brescia, Ιταλία) (εκπρόσωπος: G. Belotti, δικηγόρος)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να κηρύξει ανυπόστατη ή/και άκυρη την απόφαση C(2009) 7492 τελικό που η Επιτροπή εξέδωσε στις 30 Σεπτεμβρίου 2009 στην υπόθεση COMP/37.956 — Ράβδοι σκυροδέματος
            
         
      Ισχυρισμοί και κύρια επιχειρήματα
   
   Με απόφαση της 17ης Σεπτεμβρίου 2002, η Επιτροπή περάτωσε μια διαδικασία που κινήθηκε τον Οκτώβριο του 2000, στο πλαίσιο της οποίας πραγματοποίησε απροειδοποίητα διάφορες επιθεωρήσεις σε διάφορες ιταλικές χαλυβουργικές επιχειρήσεις και τους προσήψε ότι συμμετείχαν σε παράνομη σύμπραξη αντίθετη προς το άρθρο 65 της Συνθήκης ΕΚΑΧ, ήτοι από τις 6 Δεκεμβρίου 1989 μέχρι τον Ιούλιο του 2000. Κατά της αποφάσεως αυτής ασκήθηκε προσφυγή από όλες τις αποδέκτριες εταιρίες, συμπεριλαμβανομένης της νυν προσφεύγουσας.
   Η προσφυγή αυτή έγινε δεκτή με το αιτιολογικό ότι η Επιτροπή είχε εκδώσει την προσβαλλόμενη απόφαση χρησιμοποιώντας ως νομική βάση το άρθρο 65 ΑΧ, μολονότι το άρθρο αυτό δεν ήταν πλέον σε ισχύ κατά τον χρόνο εκδόσεως της αποφάσεως, καθόσον η ισχύς της Συνθήκης ΕΚΑΧ είχε λήξει προ πέντε ετών.
   Με την απόφαση που αποτελεί αντικείμενο της παρούσας προσφυγής, η Επιτροπή επανέλαβε τις αιτιάσεις περί παραβάσεως που είχε διατυπώσει στην αρχική απόφαση, τροποποιώντας τη νομική βάση της επιβολής του προστίμου, αλλά όχι τη νομική βάση της προβαλλομένης παραβάσεως, η οποία παρέμεινε το άρθρο 65 ΕΚΑΧ.
   Η προσφεύγουσα προβάλλει διάφορους λόγους ακυρώσεως προς στήριξη της προσφυγής της, μεταξύ των οποίων τους ακόλουθους:
   
               1)
            
            
               Ελλείψεις της αποφάσεως και παράβαση ουσιώδους τύπου, καθόσον η απόφαση κοινοποιήθηκε χωρίς τα παραρτήματά της και επιπλέον εγκρίθηκε από το σώμα των Επιτρόπων υπό ελλιπή μορφή.
            
         
               2)
            
            
               Αναρμοδιότητα της Επιτροπής να προβάλει παράβαση του άρθρου 65 της Συνθήκης ΕΚΑΧ, καθόσον η ισχύς της συνθήκης αυτής έχει λήξει.
            
         
               3)
            
            
               Παράβαση και εσφαλμένη εφαρμογή του άρθρου 23 του κανονισμού (ΕΚ) 1/2003 (1), καθόσον η διάταξη αυτή αποσκοπεί, αφενός, στην επιβολή κυρώσεων αποκλειστικά για παραβάσεις της Συνθήκης ΕΚ και όχι για παραβάσεις της Συνθήκης ΕΚΑΧ και, αφετέρου, στην επιβολή κυρώσεων μόνο σε επιχειρήσεις εν ενεργεία που πραγματοποίησαν κύκλο εργασιών κατά το προηγούμενο έτος. Σημειωτέον συναφώς ότι η προσφεύγουσα, μια εταιρία υπό εκκαθάριση, έχει αποδείξει ότι δεν πραγματοποίησε κανένα κύκλο εργασιών το 2008.
            
         
               4)
            
            
               Υπέρβαση εξουσίας και καταστρατήγηση διαδικασίας, καθόσον η Επιτροπή συνέχισε την εξέταση της πρακτικής που άρχισε βάσει των κανόνων της Συνθήκης ΕΚΑΧ, ακολουθώντας μια διαδικασία της Συνθήκης ΕΚ η οποία δεν επέτρεπε την συνέχιση αυτή.
            
         
               5)
            
            
               Μεροληψία των διοικητικών ενεργειών και έλλειψη αιτιολογίας, καθόσον η Επιτροπή δεν έλαβε υπόψη επιχειρήματα τα οποία περιλαμβάνονταν στο φάκελο και από τα οποία προέκυπτε ότι η προβαλλόμενη σύμπραξη δεν υφίστατο ή/και, εν πάση περιπτώσει, δεν ήταν αποτελεσματική, και αγνόησε στοιχεία του φακέλου τα οποία απεδείκνυαν τη μη συμμετοχή της προσφεύγουσας σε ορισμένες πτυχές της συμπράξεως.
            
         
               6)
            
            
               Κατάφωρη προσβολή των δικαιωμάτων άμυνας, καθόσον της αποφάσεως δεν προηγήθηκε νέα ανακοίνωση αιτιάσεων.
            
         
               7)
            
            
               Παράβαση και εσφαλμένη εφαρμογή του νόμου, καθόσον εφαρμόστηκαν αδικαιολόγητες προσαυξήσεις στο βασικό πρόστιμο, ειδικά όσον αφορά την προσαύξηση λόγω διάρκειας και την προσαύξηση λόγω αποτρεπτικού αποτελέσματος.
            
         
      (1)  Κανονισμός (ΕΚ) 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της Συνθήκης (ΕΕ 2003, L 1, σ. 1).